Når du køber sneakers fra Nike, en iPhone fra Apple eller betaler for annoncer på Facebook, betaler firmaerne tæt på ingen skat af deres overskud i Danmark.

Det betyder, at den danske statskasse hvert år går glip af fem milliarder kroner i selskabsskat, vurderer forskerne bag en ny rapport fra Københavns Universitet, der har undersøgt, hvor meget multinationale firmaer årligt sender i skattely.

Det er forargeligt, mener skatteminister Karsten Lauritzen (V). Men løsningen er ikke, at den danske regering fører sig frem med virkningsløs symbolpolitik.